Imtella' Diċembru 12, 2021 - Aġġornata 12 Ta' Diċembru, 2021 8:22pm Rapport: Liam Carter Jumejn 'il bogħod mill-vot finali fil-Parlament dwar il-liġi ġdida għall-użu responsabbli tal-kannabis, 'il fuq minn 53 għaqda u individwu tennew il-messaġġ tagħhom biex isiru emendi fl-istess liġi biex fi kliemhom ma ssirx ħsara lil ġenerazzjonijiet futuri. F'konferenza tal-aħbarijiet il-Caritas qalet li l-ebda mir-rakkomandazzjonijiet tagħhom ma ġew aċċettati mill-Gvern. Għaqdiet li ffirmaw petizzjoni li qed issir biex issejjaħ għal emendi fil-liġi li tirregola l-użu responsabbli tal-Kannabis ingħaqdu f'appell komuni lill-Gvern sabiex jagħti widen lir-rakkomandazzjonijiet tagħhom. F'konferenza tal-aħbarjiet, mal-50 għaqda mhux governattiva, il-parti l-kbira tagħhom huma istituzzjonijiet tal-Knisja, qed jitolbu biex il-Gvern jikkunsidra l-proposti tagħhom qabel il-vot parlamentari ta' nhar it-Tlieta. Id-Direttur tal-Caritas Anthony Gatt spjega kif mat-tnedija tal-white paper l-għaqda preżentat numru ta' proposti li qal ma ġewx riflessi fil-liġi mressqa quddiem il-Parlament. Huwa wera l-fehma li l-messaġġ tal-illegalità għandu jibqa' għax iservi bħala twissija lil ħafna żgħażagħ li jibdew jabbużaw mid-droga. Iċ-Chairperson tal-Fondazzjoni OASI Noel Xerri talab lill-Parlament sabiex jaħseb dwar il-ġenerazzjonijiet futuri. Stephen Cachia, deputat koordinatur tal-Għaqda għall-Iskejjel tal-Knisja, appella biex jekk se tgħaddi din il-liġi tkun aktar b'saħħitha fosthom billi tiżdied għal iktar minn 250 metru d-distanza bejn il-klabbs tal-kannabis u l-iskejjel u l-postijiet iffrekwentati miz żgħażagħ. Dun Jimmy Bartolo, f'isem l-Assoċjazzjoni għall-Iskejjel tal-Knisja, qal l-Gvern għandu jisma' lis-soċjetà ċivili kollha u mhux biss lill-għaqda 'Re-Leaf' Rappreżentanti tal-Assoċjazzjoni Medika, il-Kamra tal-Ispiżjara u l-Assoċjazzjoni tal-Psikjatri qalu li numru ta' żgħażagħ se jbatu bi problemi ta' saħħa mentali u wrew tħassib dwar dawk li jbatu bl-ażma kif ukoll għan-nisa tqal. F'messaġġ irrekordjat il-President Emeritu Marie Louise Coleiro Preca qalet li min ipejjep il-ħaxixa m'għandux jintbagħat il-ħabs iżda fl-istess waqt saħqet li l-Gvern irid jassigura li ma jinnormalizzax l-użu tal-kannabis. Hija appellat biex il-Gvern jagħti widen għall-appelli ta' 53 organizzazzjoni li qalet ilkoll huma esperti f'dan il-qasam. Il-petizzjoni kienet iffirmata minn madwar 8,000 ruħ.